
Ultrahang-alapú tű nélküli inzulin adagolás

A diabétesz korunk egyik legsúlyosabb egyéni, társadalmi és gazdasági terhekkel járó betegsége.
A diabéteszben szenvedők száma főleg a fiatal populáció, azon belül is az 5 év alatti gyerekek körében mutat a legdrámaibb növekedést. Az inzulin helyi alkalmazása meglehetősen nehézkes a bőr legkülső rétegének, a stratum corneumnak lipofil jellege és kis mértékű permeabilitása miatt.
Ezzel szemben az injekció egy jól alkalmazott módja az inzulin bevitelének, azonban meglehetősen nagy fizikai fájdalommal és pszichikai teherrel jár, kiváltképp gyermekkorban. Az ultrahang alkalmazása transzdermális adagolásra (szonoforézis) a hatóanyag bejuttatás egy lehetséges módszerének bizonyul, bár a klinikai használatban még nem terjedt el.
Alacsony frekvenciás (40 kHz és 44 kHz) ultrahangot alkalmazva sikerült megmutatnunk, hogy a humán bőr modellezésére használt agar gélben megfelelő nagyságú (akár 400 um átmérőjű) járatok illetve lyukak keletkeznek ahhoz, hogy diffúzióval az inzulin szabadon átjuthasson rajtuk. Sertésbőrön végzett kísérletek során azt a feltételezést kívántuk igazolni, hogy szonoforézissel sikerül kellő mértékben megnövelni a bőr permeabilitását ahhoz, hogy egy adott hatóanyag (a mi esetünkben az inzulin) számára az átjárható legyen, és elérve a megfelelő mélységet, kifejtse hatását. Különösen nagy hangsúlyt fektetünk a kavitáció mérésével egy megfelelő monitorozási mód kialakítására, amely nagy előrelépést jelentene egy újabb, gyakorlatban is alkalmazható hordozható eszköz kialakítása felé, melyhez jó kiindulási pontot jelenthet a dolgozatban található szonoforézis alapú eszköz terve.
 
 
 
 



